**Kasutage võimalust olla üks kaasatutest**

Liivi lahe meretuulepargi elektriühenduste riigi eriplaneeringu lähteseisukohtade ja mõjude hindamise programmi avalik väljapanek ja arutelud on tulekul, kuigi asukoha otsimiseni läheb veel aega.

Võtkem seda artiklit kui eelteavitust, sest planeerimisseadus näeb ette ametliku protseduuri planeeringuid puudutavate avalike väljapanekute ja arutelude toimumise kohta. Kuigi planeerimise sisulist poolt puudutav õigusruum ei ole vahepeal muutunud, siis muutunud on valitsusesisene tööjaotus ja seetõttu tuleb riigipoolset ruumilise planeerimise informatsiooni edaspidi jälgida Regionaal- ja Põllumajandusministeeriumi kodulehel. Käesoleva Liivi lahe meretuulepargi elektriühenduste eriplaneeringu puhul annavad planeeringu korraldajad endast parima, et informatsioon huvitatuteni jõuaks. Seetõttu kasutame ka omavalitsuste kodulehti ja valdade-linnade teisi meediavõimalusi.

Nüüd aga juba konkreetsemalt.

Meretuulepargis toodetud elekter on kavandatud jõudma Eleringi põhivõrku ja see tähendab elektriühenduse rajamist kas Audru, Sindi või Kilingi-Nõmme alajaama. Seetõttu hõlmab planeeringuala Eesti merealal Liivi ja Pärnu lahte, maismaal Pärnu maakonnas Häädemeeste, Tori, Kihnu ja Saarde valda ning Pärnu linna. Elektriühenduse kavandamiseks koostatakse riigi eriplaneering, mille esimene dokument – asukoha eelvaliku lähteseisukohad ja mõjude hindamise programm – on peagi valmis nii avalikuks väljapanekuks kui avalikeks aruteludeks. Asukoha eelvaliku lähteseisukohad ja mõjude hindamise programm määratleb planeeringu eesmärgi, annab ülevaate üldistest põhimõtetest, millest planeerimisprotsessis lähtuda, koondab peamised lahendatavad ülesanded, kaardistab asukoha eelvaliku koostamiseks vajalikud uuringud ja annab detailse lahenduse koostamiseks esialgse nimekirja vajalikest uuringutest ning määratleb eeldatavad mõjud, mis elektriühenduste rajamisega kaasneda võivad. Julgustame kõiki materjalidega tutvuma, avalikel arutelude osalema ja otsustusprotsessis kaasa rääkima, kuna just see dokument paljuski määratleb, milliste tingimuste ja põhimõtete järgi hakkame otsima elektriühendusele asukohta.

Kui avaliku väljapaneku oleme planeerinud ajavahemikku poolest augustist septembri keskpaigani, siis avalikud arutelud saavad toimuma eriplaneeringuala kõikides omavalitsustes. Igaüks saab valida endale sobiva aja ja koha avalikul arutelul osalemiseks - pole ühtegi keeldu osalemaks millisel tahes sobival avalikul arutelul kohapeal või Teamsi keskkonnas.

**Avalik väljapanek**

Materjal on mahukas ja süüvimist vajav ning seetõttu soovitame sellega tutvuda aegsasti. Oleme planeerinud avaliku väljapaneku perioodiks 14.08-15.09.2023, mil planeeringu materjalidega saab tutvuda Regionaal- ja Põllumajandusministeeriumi veebilehel riigi eriplaneeringute rubriigis ning paberkandjal Kilingi-Nõmmel Saarde Vallavalitsuses vallavalitsuse lahtioleku aegadel. Teid abistab seal haldusnõunik Martti Rooden.

Avaliku väljapaneku jooksul on igal isikul õigus avaldada riigi eriplaneeringu asukoha eelvaliku lähteseisukohtade ja mõjude hindamise programmi kohta arvamust, esitada küsimusi. Seda on otstarbekas teha kirjalikult saates need Regionaal- ja Põllumajandusministeeriumile aadressil info@agri.ee. Kirjalikult esitatud ettepanekutele vastatakse ka kirjalikult. Ainult läbi arvamuseavalduste saame me koostöös hea lõpptulemuse poole liikuda.

**Avalikud arutelud**

Olete oodatud osalema ka avalikel aruteludel, et saaksime teile tutvustada riigi eriplaneeringu asukoha eelvaliku lähteseisukohtades toodut, kavandatava ehitisega seonduvaid tegevusi ja eesmärke. Samuti avaliku väljapaneku kestel esitatud kirjalikke arvamusi ja oma seisukohti nende osas ning vastata teie küsimustele.

**Avalik arutelu on planeeritud korraldada 5. oktoobril kell 17.30-19.00 Kilingi-Nõmme klubis.**

Lisaks toimuvad avalikud arutelud ka järgnevates kohtades:

29.09.2023 16.30-18.30 Kihnu rahvamaja Kooli/1 Linaküla, Kihnu

02.10.2023 17.30-19.00 Audru osavalla keskus Pärna allee 7, Audru

03.10.2023 17.00-18.30 Sindi Gümnaasiumi aula Kooli 9, Sindi

03.10.2023 19.00-20.30 Paikuse osavalla keskus Pärnade pst 11, Paikuse alev

04.10.2023 17.00-18.30 Pärnu riigimaja Akadeemia 2, 2 korruse saal

04.10.2023 19.00-20.30 Sauga teenuskeskus Selja tee 1a, Sauga alevik

09.10.2023 17.30-19.00 Häädemeeste Seltsimajas, Suurküla 4, Häädemeeste alevik

Loome ka võimaluse kõikidel avalikel aruteludel veebikeskkonnas MS Teams osalemiseks.

Kuigi praegu võib tunduda, et tegemist on kauge tulevikuga, siis me kõik teame, et suvel on tendents sügiseks saada ja see jõuab kätte kiiremini kui seda sooviksime.

Anne Martin

Regionaal- ja Põllumajandusministeeriumi

ruumilise planeerimise osakonna nõunik